Omnibus presentes litteras inspecturis magister Odo, officialis curie Senonensis, in Domino salutem. Noverint universi quod Baldoinus de Barris, miles, et Margareta, uxor ejus, coram mandato nostro, videlicet coram Petro, decano christianitatis Musterolii, quem ad hoc misimus specialiter audiendum, laudaverunt donationem ecclesie beati Marie Pruliaci factam ex parte Johannis Hure, armigeri, de quindecim arpentis terre juxta Marrotam sitis ab ipsa ecclesia in perpetuum possidendis et de tribus minis bladi ad mensuram Montigniacam quolibet anno persolvendis. Actum anno gracie millesimo ducentesimo tricesimo nono, die martis post festum beati Remigii.